Fimleikastelpur og körfuboltastelpur keppa í knattspyrnu „ Það er svo gaman að vera með á mótinu að við skráðum okkur í körfubolta og fótbolta , “ segir Krista Gló Magnúsdóttir í liðinu The Plastics þar sem hún sat á hliðarlínunni og beið með Karlottu Ísól Eysteinsdóttur eftir því að komast inn á í fótboltaleik á móti liðinu Umpalumpas á Unglingalandsmóti UMFÍ sem fram fer á Höfn í Hornafirði um verslunarmannahelgina . Áhorfendur tóku vel eftir því að liðsmenn beggja liða voru ekki á heimavelli . Lið The Plastics samanstendur af sjö stelpum á aldrinum 15 - 16 ára og eru þar af sex í U15 - landsliðinu í körfubolta . Þær koma víða að , frá HSK , Ungmennafélagi Grindavíkur og Ungmennafélagi Njarðvíkur . Í The Umpalumpas eru fimleikastelpur úr Gerplu . Þær eru skráðar í fimm greinar : Strandblak , strandhandbolta , körfubolta , fótbolta og auðvitað fimleika . Leikar enduðu með 4 - 2 sigri Umpalumpas . Mjög algengt er að þátttakendur á Unglingalandsmóti UMFÍ skráir sig í margar greinar . Vinsælustu greinar mótsins eru knattspyrna og körfubolti auk strandblaks sem hefur slegið í gegn . Um 1.000 þátttakendur á aldrinum 11 - 18 ára eru á mótinu ásamt foreldrum og forráðamönnum og má ætla að mótsgestir séu um 5 - 6.000 talsins á Höfn um verslunarmannahelgina .